**Viva il canto 2019, 4. ročník**

**Propozície regionálnej postupovej súťaže a prehliadky speváckych zborov**

Organizátorom regionálneho kola postupovej súťaže je Pohronské osvetové stredisko v Žiari nad Hronom, pre okresy Žiar nad Hronom, Žarnovica, Banská Štiavnica.

Vyhlasovateľom celoštátnej súťaže a prehliadky je Národné osvetové centrum v Bratislave z poverenia Ministerstva kultúry SR a jej organizátorom je Spišské osvetové stredisko v Spišskej Novej Vsi.

**Regionálne kolo** pre okresy Žiar nad Hronom, Žarnovica a Banská Štiavnica sa bude konať **3. mája 2019 o 14:00 hod**., v divadelnej sále Pohronského osvetového strediska v Žiari nad Hronom.

**Základná charakteristika:**

**Viva il canto** je vrcholným podujatím tohto druhu na Slovensku. Je určená pre dospelé spevácke zbory. Nie je tematicky zameraná ani vymedzená. Súťaž sa koná každé dva roky. Cieľom súťaže je nadobúdanie vedomostí, rozvíjanie zručností a umelecko-osobný rast kolektívov a jednotlivcov prostredníctvom poznávania, realizácie a prezentácie umeleckej tvorby v oblasti zborového spevu.

**Podmienky účasti:**

1. Na súťaži sa môžu zúčastniť všetky **dospelé spevácke zbory** a **vokálne zoskupenia** pôsobiace na území Slovenskej republiky. Do základného – regionálneho kola sa zbory a zoskupenia prihlasujú **v mieste pôsobenia príslušného regionálneho osvetového strediska**. Súťažiaci za okresy **ZH, ZC a BS** sa prihlasujú do regionálneho kola súťaže, ktoré organizuje **Pohronské osvetové stredisko v Žiari nad Hronom**. Do regionálneho kola je **potrebné prihlásiť** sa vyplnením **elektronického formulára** na stránke Národného osvetového centra: http://www.nocka.sk/sutaze-a-prehliadky/viva-il-canto/, v časti „Chcem sa prihlásiť“ najneskôr do **12.4.2019**.
2. Maximálny možný počet spevákov je stanovený v rámci:

* **Veľkých speváckych zborov** (mužské, ženské, miešané) na **25 až 45**,
* **Komorných speváckych zborov** na **14 až 24**,
* **Vokálnych zoskupení** na **4 až 12**.

1. Minutáž súťažného vystúpenia je **13 – 16 minút** čistej hudby.
2. Kolektív prechádza všetkými stupňami súťaže **s tým istým súťažným vystúpením**, ktoré uvedie v základnom kole súťaže.
3. Podmienkou pre akceptáciu **speváckeho zboru na celoštátne kolo** súťaže je splnenie týchto podmienok:

* Zaradenie polyfónnej skladby skladateľa narodeného pred rokom 1650
* Zaradenie skladby skladateľa narodeného po roku 1960
* Zaradenie ľudovej skladby slovenského autora
* Zaradenie maximálne 2 skladieb s inštrumentálnym a rytmickým sprievodom.

Pre účasť na **regionálnom a krajskom kole** **nie je potrebné** spĺňať všetky podmienky stanovené Národným osvetovým centrom v Bratislave. Na základe toho, **spevácke zbory** môžu v regionálnom kole postúpiť na krajské kolo aj bez splnenia podmienok, kde však vystúpia **bez nároku** na postup do celoštátneho kola.

1. Vokálne zoskupenia môžu súťažiť s klasickým alebo populárnym repertoárom.

**Hodnotenie súťaže**

Na objektívne hodnotenie súťažných vystúpení sa zostavujú odborné poroty z aktívnych odborníkov z radov hudobníkov, teoretikov, publicistov a pedagógov odborných škôl a konzervatórií s adekvátnou viacročnou praxou. Porota môže mať **3 – 7 členov**. Členovia poroty **nesmú byť v konflikte záujmov**, t.j. v porote nesmie byť porotca, ktorý súťažný kolektív pripravoval, ktorý je vedúcim/dirigentom súťažného kolektívu, alebo je so súťažiacim v blízkom príbuzenskom vzťahu.

Hodnotenie súťaže prebieha zaradením všetkých súťažiacich do **zlatého, strieborného a bronzového pásma**, príp. mimo nich. V regionálnom kole sa udeľuje jeden **priamy postup** do krajského kola.

**Kritériá hodnotenia**:

* Intonácia
* Rytmus
* Výber repertoáru (vhodnosť, zaujímavosť a inšpiratívnosť dramaturgie)
* Hlasová kultúra (rozvíjanie hlasu, správna technika)
* Výrazová kvalita interpretácie (práca s výrazovými prostriedkami)
* Dirigentský výkon
* Celková umelecká úroveň

**Ocenenia**:

* Diplomy a ďakovné listy

Z podkladov krajských propozícií **Viva il canto 2019** pre podmienky regionálneho kola súťaže spracovala Ing. Miroslava Rosenbergová.

Kontakt: Pohronské osvetové stredisko, Dukelských hrdinov 21, 965 01 Žiar nad Hronom, telefón: 045/678 13 06, e-mail: pos.spev@gmail.com

**POZNÁMKA:**

Pohronské osvetové stredisko v Žiari nad Hronom v prípade organizovania verejných podujatí postupuje podľa zákona č. 18/2018 Z. z. o ochrane osobných údajov v znení a doplnení podľa §78 odsek 2.